**POSLJEDNJA ŠKOLSKA ZADAĆA**

 Sjedim u razredu punom novih, zbunjenih lica. Ona tamo u prvoj klupi još ima kukuruza u svojoj smeđoj kosi, onaj pak „kopa“ nos, a onaj slatki dečko ima „fudbalerku“ kao da je upravo izašao iz nekog vremenskog stroja osamdesetih. Zar glumi Johna Travoltu u „Groznici subotnje večeri“ i ne zna da je današnje mjerilo George Clooney te „fino zalizani“ muškarci s bradicom i neodoljivog pogleda?! Da, tako je protekao moj prvi dan u srednjoj školi, razmišljajući o svim tim „fazanima“ koji će skupa sa mnom grijati klupe sljedeće četiri godine. Ni na kraj pameti nije mi palo da ću s nekim ljudima provesti najveselije trenutke svoje mladosti i postati bliska poput braće.

 Nizali smo uspone i padove, smijeh i tugu, razočaranje i oduševljenja, no, kakva god da je razmirica bila među nama, pokušali smo skrenuti oči s nje ili pak progledati kroz prste. Da smo bili najbolja generacija, nismo, da smo bili najsložniji razred, također nismo, ali da je svatko od nas poseban na svoj način, jest. Nikad neću zaboraviti Renatovu prvu školsku zadaću o djevojci čije srce pokušava osvojiti, niti njegovu angažiranost oko šalabahtera, Markovo kašnjenje u školu jer mu je pukla guma na biciklu (moš si mislit') ili pak Matejinu ulogu Lare nakon koje joj je taj nadimak i ostao niti njezinu koreografiju za plesnjak „Briljantin“ koji smo sami organizirali. Ova gimnazija samo je još jedna etapa na našem putu, još jedna stanica brzim vlakom u nepoznato. Nepoznato. Zvuči tako zastrašujuće, a opet uzbudljivo jer ne znamo gdje vlak sljedeći put staje. I sama se suočavam sa strahom koji mi donosi pomisao na budućnost. Hoću li upisati fakultet koji želim? Kako ću se ja, djevojčica sa sela, uklopiti u gradsku sredinu sa svojim melodičnim kajkavskim naglaskom?! Kako ću bez mamine kuhinje i tatinih lekcija o odgovornosti?! (Jedino što me tješi jest bakina „penzija“, kojoj se svaki mjesec veselim!)

 No, bez obzira na sva pitanja i strahove, vjerujem u sebe. Isto tako vjerujem da će se jednog dana Katarina brinuti za naše osmijehe, Ivana će postati nova Coco Chanel i dizajnirati neku novu „malu crnu haljinu“, a Hrvoje će istraživati postanak vulkanskih stijena na Kilimandžaru. I prije nego što mi ponestane riječi, hvala svim čistačicama koje su se brinule oko našeg nereda, razrednici koja nas je „opravdavala“ i trpjela naše pothvate, pedagogici koja je slušala o našim mentalnim slomovima, a najviše hvala profesorima koji su zbog nas dobili bore ili pak koji sijedu. Bez brige, L'Oréal uvijek ima rješenje.

 Valentina Šokec, 4.a